Polisiehoof in spervuur oor SMS aan LPDie SMS wat Phiyega gestuur het. Die boodskap aan Dianne Kohler-Barnard, DA-LP, lui: “Ek is swart, trots, bekwaam en onthou dat jy niks van my kan wegvat nie, eat you heart out. Jy het my nie gemaak nie en jy kan my nie ongedaan maak nie – Riah Phiyega.” Kohler-Barnard het die SMS Dinsdag in ŉ sitting van die parlementêre portefeuljekomitee oor polisie hardop uitgelees. “Ek vind dit absoluut afskuwelik dat ŉ polisiekommissaris vir my ŉ SMS stuur terwyl ek my werk doen en sy nie haar werk doen nie. Ek wil vra dat die SMS deel vorm van die ondersoek, aangesien dit ŉ dreigende ondertoon het.” LP’s het woedend gereageer oor die SMS. “Indien sy regtig die boodskap gestuur het is, waar kry sy die vermetelheid om dit te doen?” het Livhuhani Mabija, ANC-LP, gesê. Die ander LP’s het geëis dat ŉ ondersoek gedoen word om te bepaal of Phiyega wel die boodskap gestuur het. Lt.genl. Solomon Makgale, nasionale woordvoerder van die polisie, het intussen Dinsdagaand bevestig dat Phiyega die SMS gestuur het. “Dit is nogal verrassend dat mev. Kohler-Barnard skielik beweer dat sy nie meer die nasionale polisiekommissaris se selfoonnommer ken nie, hoewel sy al vorige kere korrespondensie van dieselfde nommer af ontvang het.” Makgale het gesê dit is ongelukkig indien Kohler-Barnard bedreig voel deur ŉ uitlating van “selfbevestiging”. Hy het gesê die boodskap is definitief nie as ŉ dreigement bedoel nie en dat dit moeilik is om te sien hoe dit so geïnterpreteer kan word. Klik hier vir alle vorige berigte oor Riah Phiyega op Maroela Media.